مولانا محمدعلَم حسین‌بُر، عین‌العلوم گشتِ مزنیں واجه ؤ ‌استادے جمعه 19 آذر (9 ربیع‌الاول 1438) کوڑهیں دنیا یله دات ؤ دیم په وتی ابدمانیں جاها رهادگ بوت.
په سنی‌آنلاینِ هالکاریا، مولانا محمدعلم حسین‌برِ جنازه، مرچی سهبا (20 آذر) مَں گشتا وانگ بوت. په واجهِ جنازه‌ها بازیں مردمے چه بلوچستانِ کرّ ؤ گوراں وتا گشتا رسینتگ. مرحومِ جنازهِ نماز گوں واجه شیخ‌الحدیث مولانا محمدیوسف حسین‌پورِ پیشنمازیا وانگ بوت.
واجه مولانا محمد دهقان ؤ مولانا مفتی محمدقاسم قاسمی ؤ دگه بازیں واجهے پیش چه مرحومِ نمازجنازها گپ ؤ‌تراں کرتگ.
مولانا محمدعلم، چه عین العلوم گشتِ زمانگی استاداں بوتگ، واجه‌ها نزیک 20 سال همے دینی مدرسه‌یا درس داتگ.
مولانا محمدعلم رحمه‌الله، سال 1332 شمسیا گشتا دنیایا آتکگ، ؤ وتی اولی درسی عین العلوم گشتا بنگیج کرتگنت، رندا په وتی علم ؤ زانتِ گیش کنگا دارالعلوم کراچیا شتگ ؤ‌چه اودِ بزرگانی علمی جوهانا بهر زرتگ. سال ۱۳٥۸ شمسیا چه همے مزنیں دینی مدرسه‌یا وانگی دربرت ؤ دیم په وتی ملکا پچ ترّ اِت.
سال 1360 شمسیا واجه مرحوم مولانا محمدعلم په وتی علم ؤ زانتِ گیش کنگا دیم په مدینه شت ؤ اودِ اسلامی دانشگاه/ شهدربرجاها دعوت ؤ‌اصول دینِ دانشکده یا درس ونت ؤ لیسانس گپت.